LAOAG CITY – Gandaten ti ciudad ti Laoag nga agawen ti titulo ti Labo,Camarines Norte iti kaatiddogan a boodle fight nga nai-record iti Guinness World Record idi Setyembre tay napan a tawen 2014.
Intono Biernes, Enero 28 iti oras ti alas kuwatro y media iti malem (4:00PM) maiwayat iti ciudad ti Laoag ti 4.5 kilometers nga boodle fight nga pakipagpasetan amin a barangay ditoy ciudad ken dagiti non-government organizations.
Segun kenni Mr Monching Formantes, public information officer ti city government, dua laeng a putahe ti maisagana iti boodle fight nga pakairamanan ti famous nga pinakbet dagiti Ilokano ken igado.
Kuna ni Formantes, saan laeng a ti titulo ti kaatiddogan a boodle fight ti kalikagum ti ciudad ti Laoag a magun-od no di ket pay ti titulo ti Most Number of Participants wenno kaadduan a bilang ti participants iti boodle fight.
Ti kada barangay ket naikkan ti espasyo nga 50 meters nga pangiplastaran na iti bukod na a lamisaan ken pakaipanan dagiti putahe nga sag - 30 kilos nga igado, 30 kilos nga pinakbet ken 25 kilos ti inapuy.
Mangitugot met ti kada barangay ti 100 a tattao wenno nasursurok pa a makipagpaset iti boodle fight nga mangan amin kadagiti putahe ken inapuy.
Ti boodle fight ket isu ti culminating activity wenno pagnguduan ti makabulan a selebrasyun ti Pamulinawen Festival ti ciudad ti Laoag ita a bulan ti Pebrero.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn